 Ọ kpọtụrụ akpọtụ ma zụọ azụọ nso nso a nUkpo dị nokpuru ọchịchị ime obodo Dunukọfịa nke steeti Anambra, dịka ajọ ọkụ ọgbụgba dabìdòrò ma gbarikọọ ebe a na-azụ anụ ụlọ, bụ Sunday Ezeaku Modern Integrated Agricultural Farm dị na Ndiagụ-Isiekwulu.  Ya bụ ajọ ọkụ ọgbụgba ka e kwùrù na ọ gbarìkọrọ ụlọ nwere ọnụ ụlọ ise, nnukwu itè nchekwa mmiri, nnukwu igwe na-enye ọkụ, ihe e jiri anụ nri, ewu, ézì, nchì na ihe ndị ọzọ.Nokwu ya bànyere nke ahụ, onye nwe ebe ahụ, bụ Maazị Sunday Ezeakụ, kọwàrà na ya na ndị ezinaụlọ ya adịlaarị na mbụ menyụọ ọkụ nke na-agbabụ nọhịa dị nakụkụ be ya, mana ha amaghị na ya bụ ọkụ abànyelarị nụlọ anụ ya.O kwùrù na ihe ọkụ mèrè nụlọ anụ ya, bụzị nke ha chọpụtàrà echi ya, mèzịrị ka o siere ya ike ịsọnyụ ọkụ ahụ, ya na ndị ezinaụlọ ya na ndị ọzọ gbataara ya ọsọ enyemaka ike, tupuu ndị ọrụ nsọnyụ ọkụ na ndị uwe ojii abịaruo ebe ahụ.Maazị Ezeakụ, bụ onyeisi ọrụ oyibo noge gara aga, kọwara ya bụ ọkụ ọgbụgba dịka oke ihe ọdachi, ma rịọkwazie enyemaka ndị mmadụ na gọọmenti steeti ahụ, iji nyere ya aka ịkwụrụkwa chịm ọzọ nịzụ anụ ya, nihi na mmadụ anaghị adị mma ọ dàá ka ọ tọbirizie ebe ọ dara. 